钦定古今图书集成/明伦汇编/家范典/第002卷 > 李昌龄乐善录 > 《严正》
## 钦定古今图书集成/明伦汇编/家范典/第002卷 > 李昌龄乐善录 > 《严正》

“为父而不能尽父之道，则家无孝友之子；为师而不
能尽师之道，则门无行艺之士。为子而不能尽事父
之道，则为不孝；为弟子而不能尽事师之道，则为不
知。斯四者，《天下之大经》，诚不可违也。苟欲尽夫为父
为师之道者，无他，惟严与正而已。制之以严，教之以
正，罔不尽善。虽文王为父，仲尼为师，不过如是也。苟
欲尽夫事父师之道者，无他，惟敬与顺而已。敬之以
礼，顺其教命，则罔有不令，虽曾参之为子，颜回之为
弟子，不过如是也。盖父犹天也，师犹父也，其势虽殊，
其尊一也。为人而不能尽事父师之道者，逆天者也。
是人也，若无人祸，必有天刑。”或曰：“如彼之顽嚚，而严
不足以制之，正不足以教之，则严正”何所措诸？予对
曰：“诚有是事也，然果人也，庸有治之以严正而不率
者乎？苟严正不足以治之，则非人矣，任之可也。”尝观
尧舜不能化朱象，盖凡此徒者，不可谓之人也，人之
类而已。此韩愈所谓两间禽兽皆人者是也。予欲天
下之为父子师弟子者，各尽其道，故发斯言。